**PREDKLADACIA SPRÁVA**

Podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z. predkladá Ministerstvo financií Slovenskej republiky na rokovanie vlády Slovenskej republiky materiál „Návrh skupiny poslancov Národnej rady Slovenskej republiky na vydanie zákona, ktorým sa dopĺňa zákon č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov (tlač 451)“.

**Všeobecne**

Cieľom návrhu zákona je vytvorenie legislatívneho priestoru pre mestá, mestské časti a obce na možnosť použiť svoje prostriedky na realizáciu údržby aj takých komunikácií, ktoré nemajú v majetku resp. vo svojej správe. Ide o komunikácie, ktoré sú verejne prístupné, ale nie sú zaradené do siete miestnych komunikácií, pričom ich denne využívajú obyvatelia ostatných miest a obcí.

**Stanovisko**

Ministerstvo financií Slovenskej republiky zaujíma k predloženému poslaneckému návrhu nasledovné stanovisko:

Zákon č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov je všeobecný finančný právny predpis, ktorého predmetom je úprava rozpočtového procesu a regulácia pravidiel rozpočtového hospodárenia subjektov územnej samosprávy, rámcové vymedzenie príjmov a výdavkov obcí a vyšších územných celkov, ako aj úprava finančných vzťahov medzi ich rozpočtami a štátnym rozpočtom, medzi rozpočtami obcí a vyšších územných celkov navzájom, ako aj finančných vzťahov k iným právnickým osobám a fyzickým osobám, pričom vo svojich ustanoveniach nerieši konkrétne odvetvové problematiky a pri jednotlivých okruhoch výdavkov  sa odkazuje na osobitné predpisy. Vecné vymedzenie ďalších výdavkov, ktoré nie sú v súčasnosti pokryté osobitnými predpismi, je potrebné iniciovať do príslušných právnych predpisov upravujúcich predmetnú oblasť.

Z hľadiska rozpočtového zabezpečenia predmetný návrh zakladá novú úlohu pre mestá a obce udržiavať a zhodnocovať verejné miestne a verejné účelové komunikácie, verejné chodníky a iné verejné spevnené plochy, ktorých správca nie je známy a zároveň sú využívané obyvateľmi obce a na verejný účel, čo bude mať negatívny dopad na rozpočty miest a obcí. Podľa Čl. 6 ods. 2 ústavného zákona č. 493/2011 Z. z. o rozpočtovej zodpovednosti ak zákon pri úprave pôsobnosti ustanovuje nové úlohy obci, štát na ich plnenie súčasne zabezpečí obci zodpovedajúce finančné prostriedky, pričom poslanecký návrh takúto kvantifikáciu ani spôsob finančného zabezpečenia neobsahuje.

V nadväznosti na to **žiadame preformulovať text** poslaneckého návrhu zákona nasledovne:

„1. V § 7 ods. 1 písm. d) sa na konci čiarka nahrádza bodkočiarkou a vkladajú sa slová:

„s možnosťou uhrádzania výdavkov spojených s údržbou a zhodnocovaním majetku, ktorého vlastník alebo správca nie je známy a zároveň je využívaný obyvateľmi obce a na verejný účel,“.

Uvedenou úpravou sa zabezpečí naplniť pôvodný zámer predkladateľov návrhu, pričom sa zachová všeobecný charakter právnej úpravy zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov a úhrada týchto výdavkov nebude mať obligatórny charakter.

Počas medzirezortného pripomienkového konania v rámci prerokovania stanoviska podľa čl. 31 Legislatívnych pravidiel vlády Slovenskej republiky neuplatnil zásadné pripomienky žiadny z orgánov uvedených v čl. 31 ods. 1 Legislatívnych pravidiel vlády Slovenskej republiky. Zásadné pripomienky uplatnili Združenie miest a obcí Slovenska, Únia miest Slovenska a Hlavné mesto SR Bratislava, ktoré sa podľa Legislatívnych pravidiel vlády Slovenskej republiky nevyhodnocujú. Predkladateľ zohľadnil legislatívno – technické pripomienky, ktoré sú v návrhu zapracované.

**Záver**

Ministerstvo financií Slovenskej republiky **po zohľadnení vyššie uvedenej pripomienky odporúča** vláde Slovenskej republiky **vysloviť súhlas** s návrhom skupiny poslancov Národnej rady Slovenskej republiky na vydanie zákona, ktorým sa dopĺňa zákon č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov (tlač 451).